AlexejDobrolubov/national_council_slovak_2010 huggingface dataset:
90. schôdza NR SR - 1.deň - B. popoludní
Dátum: 2023-05-02
Poslanec: Svrček, Miloš (SME RODINA)
Druh vystúpenia: Vystúpenie s faktickou poznámkou

44. Ja sa tiež čudujem, ale musel som. Pán poslanec, v čom konkrétne nepodporujeme výstavbu, ale v čom konkrétne ideme okliešťovať výstavbu? V oklieštení právomocí ÚHP? Vy ste si čítal ten návrh? Čítal ste stanoviská jednotlivých odborných profesných organizácií? No evidentne nie. Jednoducho týmto návrhom, týmto poslaneckým návrhom sa činnosť ÚHP neokliešťuje. ÚHP sa bude vyjadrovať pri územnom konaní. Jednoducho sa nebude vyjadrovať štyrikrát, bude sa vyjadrovať dvakrát. A doteraz stanovisko ÚHP bolo záväzné, alebo malo odporúčací charakter? Rozprávať tu o tom, ako čo som sa aj dočítal v niektorých blogoch alebo v médiách, že tu ideme urvať nejaké peniaze alebo ideme kradnúť, toto si myslím, že je za hranicou. A rozprávať tu o tom, že preto, lebo tu nefunguje právny štát, no čo ste vy konkrétne spravili pre to, aby sa bojovalo za právny štát? Že ste predložili pred troma rokmi zmenu ústavy, návrh pozmeňujúceho návrhu? Že ste chceli zrušiť Generálnu prokuratúru a dať ju pod povereného člena vlády? To je ten váš boj za právny štát? Je veľmi jednoduché sedieť na zadku a mudrovať o tom, že ako by sa rýchlejšie stavali diaľnice. Ale musím vám jedno kvitovať. Veľmi sa mi páči, že ste odborník na všetko, na právny štát, justíciu, cestnú infraštruktúru, výstavbu. My ostatní sa máme čo učiť. Ďakujem.
90. schôdza NR SR - 1.deň - B. popoludní
Dátum: 2023-05-02
Poslanec: Svrček, Miloš (SME RODINA)
Druh vystúpenia: Vystúpenie s faktickou poznámkou

40. Ďakujem za slovo, pán podpredseda. Ďakujem všetkým pánom poslancom za faktické poznámky. Tu si musíme normálne položiť jednu zásadnú otázku, a to, či hodnotenie projektov ostáva. Samozrejme, že ostáva, kompetencie Útvaru hodnoty za peniaze nie sú nijakým spôsobom obmedzené. Stále na záver budete mať stanovisko Útvaru hodnoty za peniaze. Preto tu hovorím o tom, že niekto tu umelo vyvoláva nejaký politický konflikt, politickú demagógiu zapája do nejakej odbornej diskusie, a preto mi to je ľúto, a preto som vystúpil aj tuto v rozprave, že takéto, takéto diskusie by mohli byť niekde v politických diskusiách, ale nie na tejto pôde. Stále hovorím, že hodnotenie zostáva, nikto tu nejde útočiť na Útvar hodnoty za peniaze. Jednoducho chceme sa posunúť do Európy 21. storočia. A sám som povedal aj v rozprave, že ako to funguje v iných štátoch, že postupujú podľa žltého FIDIC-u, naprojektuj a stavaj. Tak tam to vie fungovať a na Slovensku tuná furt študujeme? Furt testujeme? Vraciame štúdie uskutočniteľnosti zase druhýkrát, tretíkrát, štvrtýkrát. Dobre, však môžeme tu mať aj prašné cesty namiesto rýchlostných ciest a môžeme tuná byť za pajácov celej Európy. Alebo sa posuňme ďalej. Toto je teraz možnosť, že vieme zrýchliť proces výstavby diaľnic a rýchlostných ciest. A teraz sa všetci ukážte! Teraz sa všetci ukážte, či podporíte tento zákon, či len chodíte po regiónoch a rozprávate, že áno, potrebujeme rýchlostné cesty alebo diaľnice, alebo zahlasujte za tento zákon. Ďakujem.
88. schôdza NR SR - 11.deň - B. popoludní
Dátum: 2023-03-30
Poslanec: Svrček, Miloš (SME RODINA)
Druh vystúpenia: Vystúpenie s faktickou poznámkou

100. Áno, ja len v krátkosti. Tiež súhlasím s tvojim vyjadrením. Jednoducho tiež si neviem predstaviť, ak takáto veľká novela by išla zo strany poslancov. Skôr si myslím, že je to úloha a zodpovednosť rezortu spravodlivosti, lebo idú sa otvárať viaceré dôležité ustanovenia, a ísť formou pozmeňujúceho návrhu na niekoľko desiatok strán, napríklad ešte aj po rozprave, čo sme tu mali predchádzajúcu rozpravu k tvorbe právnych predpisov, a práve vtedy sme to aj otvárali, že skôr by sa mal ten legislatívny proces zefektívniť a byť racionálnejší, takže ďakujem pekne za doplnenie. Áno, je to, je to určite ten hlavný argument, že prečo ideme teraz otvárať túto otázku prepadnutia majetku a prečo nechávame zvyšné časti, ktoré si aj ty upravovala a ktoré ja som v tlači 1400 upravoval, až na májovú schôdzu. Ďakujem.
88. schôdza NR SR - 7.deň - A. dopoludnia
Dátum: 2023-03-23
Poslanec: Svrček, Miloš (SME RODINA)
Druh vystúpenia: Vystúpenie v rozprave

26. Ja chcem tiež v krátkosti povedať. Som veľmi rád, že tento návrh zákona máme v pléne. Ja si ešte pamätám, keď pred rokom a pol som riešil viaceré veci aj z praxe, čo sa týka leteckej dopravy a kontaktovali ma viaceré stavovské organizácie, ktoré sa venujú danej oblasti a už vtedy som vedel, že na úrovni pani štátnej tajomníčky Brunckovej sa organizuje pracovná skupina, ktorá pripravovala túto legislatívnu úpravu. A som veľmi rád, že po toľkých rokoch sa dostávame v podstate, čo sa týka legislatívy, k úprave, ktorá je už úplne bežná v praxi v krajinách západnej Európy. Určite musím oceniť to, že sa rieši otázka licencovania leteckého personálu, ako aj výrobky, výrobkov leteckej techniky, predovšetkým bezpečnosti ochrany civilného letectva, ohlasovania bezpečnostného vyšetrovania udalosti v civilnom letectve. Čiže to sú určite, čo sa týka oblasti letectva, veľké veci, pretože sa dostávame na tú úroveň štátov západnej Európy. Samozrejme, že momentálne letecký zákon, ktorý je toľkokrát novelizovaný, potrebuje už doslova, tak laicky povedané, prevetrať. A musím oceniť tento postoj ministerstva dopravy, že sa vôbec odhodlalo do takej právnej úpravy. Pretože ako som spomínal, veľká časť aj odbornej verejnosti čakala na tento návrh zákona. Ja pevne verím, že návrh prejde aj do druhého čítania. Určite aj v rámci výborov prebehne širšia diskusia. Takže sú tam, samozrejme, aj ďalšie veci. Ja som aj v komunikácii s ministerstvom dopravy, takže môže aj za seba povedať, že určite budeme nápomocní aj tuto v Národnej rade, aby táto legislatívna úprava bola prijatá a aby bola aj aplikovaná v praxi, pretože ju nutne potrebujeme. Ďakujem pekne. A ešte raz veľká vďaka, pán minister.
88. schôdza NR SR - 6.deň - B. popoludní
Dátum: 2023-03-22
Poslanec: Svrček, Miloš (SME RODINA)
Druh vystúpenia: Vystúpenie s faktickou poznámkou

20. Milan, ďakujem pekne. Ja môžem len potvrdiť, že Orava aj v minulosti, v stredoveku bola dôležitá, lebo cez Tvrdošín, kráľovské mesto, prechádzala jantárová cesta, ktorá bola spojnicou, tuším, Akvilie na Jadrane až s dnešnými pobaltskými štátmi, kde ústi Visla. Takže už vtedy to bola veľmi dôležitá spojnica medzi severom a juhom Európy, po ktorej prechádzal tok, až veľmi-veľmi silný tok obchodu. Takže už naši predkovia si veľmi dobre uvedomovali, že sa jedná o veľmi markantný, veľmi dôležitý úsek a spojnicu. A som veľmi rád, že si prišiel aj s týmto pozmeňujúcim návrhom. My určite ako budeme s tým súhlasiť, pretože Orava si zaslúži oveľa lepšiu infraštruktúru. Ja sám chodím na Oravu, cestujem tými cestami a musím povedať, že to je jedna čistá katastrofa. Ako tie úzke cesty prvej triedy, po ktorých sa musíme trepať, jednoducho keď ešte máme poľských vodičov áut, ktorí nás obiehavajú stovkou cez dediny, je to úplne niekedy až o život. A, bohužiaľ, tam chýba aj tá rýchlostná cesta, a to je aj dôkaz toho, že čo znamená chýbajúca rýchlostná cesta. Viac mŕtvych na cestách. Bohužiaľ, na Orave, Orava je región, kde je jeden z najvyšších úrovní ľudských tragédií alebo úmrtí na cestách, pretože cesty sú v katastrofálnom stave a ako tak sa nejak Slovenská správa ciest pokúša ich lepiť. Bohužiaľ, pri tom rozpočte, ktorý majú, ktorý je katastrofálne nízky. Takže verím, že toto plénum pochopí, že o čo sa tu jedná, čo otvárame, aj keď je tu veľmi nízka účasť poslancov, ale verím, že to dosiahne čo najvyššiu podporu, pretože zákon je veľmi dôležitý.
88. schôdza NR SR - 1.deň - B. popoludní
Dátum: 2023-03-14
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

106. Ďakujem pekne za slovo. Pán doktor, ďakujem za podporu pozmeňováku, ktorý sme predložili. Ako lekár ste zareagovali, z praxe vidíte ako, ako naše nemocnice na tom sú. A chcem vám zopakovať, že v prvom čítaní dostal návrh zákona síce širokú podporu, ale my sme hovorili o tých námietkach, o ktorých hovoríme teraz, aj vtedy. Rokovali sme a pani predkladateľka deklaruje a deklarovala, že je otvorená nejakým úpravám, no, lenže ich nepredložila. Nepredložila žiadne úpravy, aby sme, aby to bolo pre nás aj v druhom čítaní akceptovateľné, no tak sme predložili tie úpravy my. Spravili sme ten pozmeňovák a predložili ho. No a predkladateľka teraz tvrdí, že to takto nechce. Tak ja hovorím, spravme všetko pre to, aby to bolo aplikovateľné do praxe. A tým pozmeňovákom, ktorý ste aj vy, pán Urban, podporili, by to šlo. Stále nemáme odpovede na niektoré otázky a padli tu viackrát v diskusii, napríklad pre iné dieťa na izbe by mohla byť prítomnosť ďalšej cudzej osoby problémom. Ako moje dieťa, ktoré je tam po operácii, príde k tomu, že iné dieťa tam má starú mamu a ešte aj mamu? Ako k tomu príde? (Reakcia z pléna.) No tak keď jeden, no tak ako k tomu príde, že tam je, jedno dieťa má starú mamu na štvorposteľovej izbe a druhé dieťa tam má otca a tretie dieťa tam má mamu? Ako k tomu príde moje dieťa, ktoré tam leží po operácii a nepraje si to, aby tam bol ďalší zbor ľudí cudzích? Ďakujem.
88. schôdza NR SR - 1.deň - B. popoludní
Dátum: 2023-03-14
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

100. Ďakujem pekne za slovo. Tak najskôr, Tomáš Lehotský a pani poslankyňa Marcinková, život zachraňujúci úkon. Ja som to spomenul s tou pečeňou, že tam je to jasné, tam je to jasné. Ja tomu rozumiem tak isto, že tam by to bolo jasné. Lenže narážame na tento problém, vy ste povedali, že lekár povie stop, je to zdravotný úkon, ktorý je tam nejaká kontraindikácia, vychádza to z povahy zdravotného úkonu. Lenže napríklad keď nemá dostatok lôžok, dostatok miesta a iné dôvody, to už nie je povaha zdravotníckeho úkonu a to je ten problém, na ktorý my narážame. Katka Hatráková, kolegyňa poslankyňa, ďakujem za doplnenie aj za tú, tie podporné slová. A pán poslanec Sulík, v prvom čítaní aj pani Marcinková povedala, že to prešlo veľkou väčšinou. Ja si pamätám tie rokovania aj o posunutí účinnosti toho zákona. A napriek tomu pani Marcinková to nedodržala a chce to posunúť na skorší termín. Vám neprekáža, veď ja som povedal aj v rozprave, že to chceme podporiť, ten zákon. Ale vám neprekáža, že tam sú problémy, ktoré spôsobia zdravotníctvu, zdravotníckym zariadeniam problém? A keď to opravíme tým pozmeňovákom, tak to chceme podporiť ten zákon. Vám neprekáža, že to, že to bude nevykonateľné v praxi? Vy len chcete dodržať dohody? Veď dobre, v poriadku, dodržme dohody, ale upravme to tým pozmeňovákom, vylepšime to.
88. schôdza NR SR - 1.deň - B. popoludní
Dátum: 2023-03-14
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

40. Ďakujem pekne za slovo. Tak ja ďakujem pani profesorke Horváthovej takisto za túto rozpravu, za to, že sa prihlásila za náš klub OĽANO. A chcem zopakovať, tak ako ona povedala, že je to väčšinový názor klubu OĽANO, aj keď možno v tomto nebudeme jednotní úplne. Ďakujem aj za to, že odzneli tu veci, ktoré sú, ktoré boli pomenované veľmi citlivo, ale sú veľmi ťažké a boli pomenované v súlade s realitou a pravdou z praxe. Čiže veľmi dobre, že pani profesorka vystúpila a pomenovala veci tak, ako sú, aby si to, bolo tu spomenuté, aj laici v sále, ktorí, ktorí s tým neprišli do kontaktu, ale ako rodičia, myslím, že sme prišli s tým do kontaktu viacerí, tak aby si to uvedomili, čo ideme vlastne spraviť. Ďakujem.
83. schôdza NR SR - 8.deň - A. dopoludnia
Dátum: 2023-02-14
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

18. Kolega Peter Cmorej, ty si si všimol asi, že nemáš fakt... veľa faktických poznámok, tak si si jednu vypýtal a oslovil si priamo mňa, tak nech sa páči, je tu. Áno, počúvam, počúval som aj v piatok, bol som tu celý čas a viem, že ide o valorizáciu dôchodkov, a viem aj to, že Erik Tomáš ako predkladateľ zháňal podporu v koalícii aj u ministra Krajniaka, a dostal odpoveď, že tieto stámilióny nemá kryté, a zháňal podporu aj tu v radoch OĽANO priamo v pléne. A dostal tú istú odpoveď, že nech nájde krytie týchto financií, pretože oni sú populisti, ktorí rečnili, ako pomáhajú, ale nepomáhali. Aj ten 13. dôchodok museli schváliť len ako volebnú korupciu. No a teraz k tomu, čo si hovoril, mne prišlo až také zvláštne to hrkútanie medzi tebou a navrhovateľom, pretože keď si zoberieme, že oni sú hrubí populisti, tak vy to beriete až, až, myslím, antisociálne, až často neľudsky, ekonomicky čisto, tak sa mi to zdalo zvláštne, jak ste si tam úplne v pohode hrkútali. No a asi to pramení z toho, že máte veľmi dobré vzťahy, však ste spolu povalili vládu a teraz idete ďalej. Vy nám schváľte náš pozmeňovák, my vám podporíme váš zákon. Takto, takto (povedané so smiechom) si tam hrkútate, je to až trápne, Peter.
83. schôdza NR SR - 8.deň - A. dopoludnia
Dátum: 2023-02-14
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

10. Ďakujem pekne. Takže, pán Erik Tomáš, vy ste tu vystúpili v piatok ešte na konci schôdze a nebolo nám umožnené po 14.00 hod. mať faktické poznámky, čiže to nadväzujeme plynule na to, čo ste vy tu hovorili. My sme vám troška vyfúkli tú vašu obohranú tému - v úvodzovkách - obedy zadarmo, ale vy máte ešte jednu demagogickú tému, a to dôchodcovia, dôchodcovia, dôchodcovia, dokola to opakujete, ale asi, asi nám nemusíte klamať, mňa určite neoklamete, pretože ja mám obidvoch rodičov dôchodcov a viem, čo spravila táto vláda pre nich a čo spravili tie, kde ste boli vy smeráci. Aj konkrétne vy. Takže môžte klamať, môžte, koľko chcete, si vymýšľať, tých ľudí neoklamete. A ešte jedna vec. Krásne vystihuje aký vy ste sociálny demokrat, to, že vy, vy neviete, ani koľko stojí mlieko. Pán Erik Tomáš, môžte sa hanbiť, sociálny demokrat, ktorý povie, že štyri eurá stojí mlieko. Absolútne uletené, absolútne nemáte prehľad. Čiže vy sa len bijete za dôchodcov, ale je to falošný boj bohatého človeka, bohatej strany. (Potlesk.)
83. schôdza NR SR - 7.deň - A. dopoludnia
Dátum: 2023-02-10
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

153. Ďakujem pekne za slovo. Pán poslanec Dostál, ja som sa chcel pôvodne opýtať, že či vy v SaS-ke ste ochotní posunúť ten zákon do druhého čítania a potom sa baviť o tom, že, že sa vieme dohodnúť na niektorých úpravách toho zákona. Ale vy ste to potom povedali na záver svojej rozpravy, že, že navrhujete postúpiť zákon na dopracovanie, čiže stiahnuť a dopracovať. Takže na to ste mi odpovedali. Ale potom v závere rozpravy ste sa ešte rozohnili, čo sa týka toho programového vyhlásenia vlády. Viete, nie všetko sa podarí splniť, žiadnej vláde asi sa nepodarí splniť všetko z programového vyhlásenia vlády a tu boli iba reakcie na to, že predsa ste s tým súhlasili. Súhlasili ste už s tým, keď ste išli do tej vlády. Podpísali ste koaličnú zmluvu, podpísali ste programové vyhlásenie vlády, vaši zástupcovia. Takže vy ste súhlasili s tými vecami a akým spôsobom sa to tam dostalo, môžme sa baviť o tom, že to bola dohoda, pretože OĽANO malo nejaký výsledok vo voľbách a bolo by nezmyselné, keby OĽANO si tie svoje základné tézy, s ktorými išlo do volieb, nepresadilo do koaličnej zmluvy, resp. do programového vyhlásenia vlády. No my sme sa bavili o tom aj na klube, ako to fungovalo. OĽANO bola počas tých troch rokov, keď to môžem tak povedať, strana, ktorá najmenej vecí vetovala na koaličných radách. Pokiaľ ja viem, najmenej. Najviac vetovala SaS-ka, resp. SME RODINA. To sú informácie, ktoré mám od tých členov koaličnej rady, ktorí sa tých koaličných rád zúčastňovali.
83. schôdza NR SR - 7.deň - A. dopoludnia
Dátum: 2023-02-10
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

133. Ďakujem pekne za slovo. Igor, ty si v svojej rozprave spomenul dve opatrenia. Prvé, z troch percent zníženia na jedno percento, hovoril si, že viac rozhodujú ľudia tým pádom ako vedenie strany. Áno, to je jedno. Druhé, čo si spomenul, bolo odmeňovanie za účasť na voľbách a znova to je motivácia pre ľudí, aby mohli a chceli viac rozhodovať oni o veciach verejných. Ale jednu vec, ktorú si nestihol a je v tom zákone a je to tiež pre ľudí, aby zaznieval viac ich hlas, je referendum a zníženie kvóra aj pri petícii na zvolanie referenda. Čiže znova je to otvorenie ďalšej možnosti pre ľudí, aby silnejšie zaznel a pretavil sa do praxe ich hlas. Takže len takto by som to ešte doplnil, že je tam viac vecí, ktoré, ktoré umožňujú ľuďom, aby sa viac do verejného života zapájali a aby mali väčšiu, omnoho väčšiu motiváciu sa do toho verejného života zapojiť. Čo sa týka toho referenda, mnohí ľudia sú demotivovaní ísť k referendu len preto, že vedia, že bude neúspešné. Čiže my meníme aj, alebo chceme meniť, máme snahu meniť aj túto možnosť a že SaS-ka to nepodporuje len preto, že to je z dielne OĽANO, no tak na to sme si zvykli.
83. schôdza NR SR - 7.deň - A. dopoludnia
Dátum: 2023-02-10
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

95. Ďakujem pekne za slovo. Asi Milan Vetrák na niektoré veci zareaguje, ale bolo tam viacero vecí, tak mu možno pomôžem. Ja som počúval jeho rozpravu a hovoril o tom, že z poslaneckých návrhov z OĽANO neskončil ani jeden na Ústavnom súde ako protiústavný. Toto hovoril. Hovoril o tom, že z poslaneckých návrhov OĽANO neskončil žiaden ako protiústavný, jak ste nás obviňovali a hovoril aj o tom, že z ministerstva životného prostredia niektorý z tých zákonov posudzoval Ústavný súd. Aspoň ja si to tak pamätám. Takže, ale u vás je, je to stále na programe dňa, že vy, vy dokážete... (Prerušenie vystúpenia predsedajúcim.) Pčolinský, Peter, podpredseda NR SR 96. Pán poslanec, máte faktickú reakciu. Šefčík, Marek, poslanec NR SR 97. Vy dokážete prekrúcať, demagogicky manipulovať. Od ostatných chcete, aby vám neskákali do reči, ale vy nemáte s tým problém. Ja tu sedím. Včera som tu sedel, dnes od rána tu sedím a vidím, ako reagujete, že nemáte problém aj bez mikrofónu vykrikovať. Áno, aj teraz si mrmlete tam. Ďakujem.
83. schôdza NR SR - 7.deň - A. dopoludnia
Dátum: 2023-02-10
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

8. Ďakujem pekne za slovo. Pán Susko, ja sa nebudem prieť s vami v tých právnych veciach, čo sa týka zmeny podmienok volieb, že či to je teraz legitímne, alebo nie, zrejme to bude mať na stole ústavnoprávny výbor, ktorý bude o tom rozhodovať, či sa to takto môže, alebo nie, ale vy ste spomenuli v svojej rozprave dve základné veci, ktoré tento zákon mení, alebo dve také najdôležitejšie, a tých by som sa chcel dotknúť ja, takisto. Hovoríte o tom, že účasť, že odmena za účasť pri voľbách je volebná korupcia. Pán Susko, tu logicky to nemôže byť volebná korupcia, pretože vy nezvýhodňujete niekoho v svoj prospech, pretože tú odmenu za to v znížení tých poplatkov bude mať každý volič strany SMER, volič strany OĽANO, SaS, aj Republiky. Poviem vám, čo je volebná korupcia. Volebná korupcia je pár dní pred voľbami schváliť trináste dôchodky s cieľom, že SMER to schválil a SMER z toho bude ťažiť pri voľbách. Fico, váš šéf to aj potvrdil po voľbách, že keby ste to nespravili, tak máte omnoho menej percent. No a čo sa týka, čo sa týka tých, tej zmeny z 3 % na 1 %, aj tu bolo vo faktickej spomínané, je to, aby menej o tých ľuďoch, ktorí sa tu dostali alebo dostanú, rozhodovala strana a viac ľudia. Je väčšia možnosť prekrúžkovania, OĽANO malo taký výsledok, že tam bolo treba, myslím, 20-tisíc hlasov na to, aby sa človek prekrúžkoval. Len málo ľudí z kandidátky malo taký výsledok. Ďakujem.
83. schôdza NR SR - 6.deň - A. dopoludnia
Dátum: 2023-02-09
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

50. Ďakujem pekne za slovo a ďakujem aj za tento návrh zákona. Ja osobne mám štyri deti a ja môžem povedať, že sme mali malé auto, naložili sme tie menšie deti do auta a tie staršie išli na východ k rodičom vlakom. Potom sme si zadovážili väčšie auto, čiže áno, ako moji predrečníci povedali, je tam problém aj s tým, že do bežného auta vojde päť ľudí, čiže dvaja rodičia a tri deti, a pri štyroch deťoch už je to problém. Aj to potvrdzujem, že ten štvrtý sa nám narodil o dosť neskôr a áno, všetko sme kupovali odznova, lebo to sme nemali ponechávané po predchádzajúcich deťoch, čiže tie výdavky sú tam väčšie. No a povedala si, že, na konci svojho príhovoru si povedala, že to nie je veľká vec, ani že to až tak veľa ten štát nebude stáť. Ale ja si, naopak, myslím, že je to veľká vec, pretože my máme skutočne problém s demografickou krivkou, s tým, aby rodičia prijímali aj štvrté dieťa do rodiny, čiže myslím si, že to pomôže, keď dostanú tých 829, alebo zaokrúhlim, 830 eur aj na to štvrté dieťa. Ďakujem za tento návrh zákona, verím, že bude v tomto pléne schválený.
40. schôdza NR SR - 9.deň - A. dopoludnia
Dátum: 2021-09-30
Poslanec: Šíbl, Jaromír (OĽANO)
Druh vystúpenia: Vystúpenie v rozprave

4. Vážené pani poslankyne, vážení páni poslanci, vážení prítomní, v súlade s § 73 zákona o rokovacom poriadku som bol určený Výborom Národnej rady pre pôdohospodárstvo a životné prostredie za spravodajcu k návrhu uvedeného zákona (tlač 641). Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a Legislatívnych pravidiel tvorby zákonov. Zo znenia návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali výbory: Ústavnoprávny výbor Národnej rady, Výbor Národnej rady pre financie a rozpočet, Výbor Národnej rady pre hospodárske záležitosti a Výbor Národnej rady pre pôdohospodárstvo a životné prostredie. Za gestorský výbor navrhujem Výbor Národnej rady pre pôdohospodárstvo a životné prostredie. Odporúčam, aby predmetný návrh zákona výbory prerokovali do 30 dní a v gestorskom výbore do 32 dní od prerokovania návrhu zákona v Národnej rade Slovenskej republiky v prvom čítaní. Pán predsedajúci, otvorte, prosím, všeobecnú rozpravu.